Bosnia-Hercegovina debuterte i Eurovision Song Contest i 1993 og har deltatt til sammen 19 ganger. Fra 1961 til 1991 deltok landet i konkurransen som en del av Jugoslavia, og i 1993 debuterte Bosnia-Hercegovina som selvstendig nasjon etter å ha kommet på andreplass i kvalifiseringsrunden "Kvalifikacija za Millstreet". Landet har aldri vunnet konkurransen, men har en tredjeplass fra 2006 som beste plassering. Siden 2012 har landet bare deltatt én gang, i 2016. Fraværet skyldes hovedsakelig økonomiske problemer i den bosniske allmennkringkasteren BHRT.